Fikk hai på kroken i Farsund
- Det var nesten som å få laks, sier fisker Per Arne Moe til VG. Han var lørdag på fisketur på Nordkapp i Farsund sammen med familien sin og en annen familie, skriver Farsund Avis. - Vi hadde fisket litt et annet sted, men fikk ikke noe særlig. Derfor dro vi til Nordkapp for å prøve på nytt. Der fikk vi først torsk, men så var det noe annet som bet, sier Moe. På kroken hadde han fått en pigghå, som er en haifisk. Pigghåen er den vanligste haiarten i norske farevann, og fins langs hele norskekysten. Haien var rundt tre kilo tung.Han fikk haien etter å ha fisket med stang fra land med makrellbiter som agn. Til sammen fikk de to fiskende familiene tre pigghå før de la inn årene for kvelden. - Pigghå er en god matfisk, så den skal vi nok spise. Men foreløpig har vi dem i fryseren, sier Moe.
Med makrellbiter og fiskestang dro Per Arne Moe opp en tre kilo stor pigghå i Vest-Agder.